Návrh ROZHODNUTIE RADY o uzavretí dohody tvoriacej všeobecný rámec posilnenej spolupráce medzi Európskou úniou a Európskou organizáciou pre bezpečnosť leteckej prevádzky /* COM/2012/0439 final - 2012/0213 (NLE) */





DÔVODOVÁ SPRÁVA 1. KONTEXT NÁVRHU Rada udelila Komisii 6. októbra 2011 mandát, ktorým ju poverila začatím rokovaní s Európskou organizáciou pre bezpečnosť leteckej prevádzky (Eurocontrol) o uzavretí dohody o spolupráci s Európskou úniou. Dohodou by sa mali uznať zásady Jednotného európskeho neba (SES), najmä úloha EÚ ako jediného regulátora manažmentu letovej prevádzky (ATM) a využívanie technickej odbornosti organizácie Eurocontrol s cieľom pomôcť EÚ pri zlepšovaní ATM v Európe v súlade s právnym rámcom SES a podporiť EÚ pri uplatňovaní a rozvoji SES a iných súvisiacich politík (v oblasti životného prostredia, zmeny klímy a výskumu). Dohodou by sa mala takisto uľahčiť ďalšia inštitucionálna reforma organizácie Eurocontrol, napr. zriadením nových vzťahov medzi organizáciou Eurocontrol a Európskou agentúrou pre bezpečnosť letectva (EASA), a mali by sa v rámci nej riešiť potenciálne citlivé otázky, akou je spolupráca medzi civilným a vojenským sektorom v Európe. Na základe smerníc na rokovania v rámci mandátu parafovali obe strany návrh dohody 24. apríla 2012. V predloženom návrhu dohody sa stanovujú podmienky posilnenej spolupráce medzi EÚ a organizáciou Eurocontrol s cieľom podporiť EÚ pri vykonávaní a rozvoji ATM v súlade s právnym rámcom SES a súvisiacimi politikami EÚ. Ciele: prispieť k jednotnej a včasnej realizácii SES v rámci EÚ a spolu so štátmi, ktoré sa zaviažu k jeho realizácii; uľahčiť potrebnú spoluprácu civilného a vojenského sektora pri ATM v rámci SES a využívanie odbornosti organizácie Eurocontrol v týchto oblastiach; uľahčiť účasť štátov, ktoré nie sú členmi EÚ, na SES. Okrem toho cieľom návrhu dohody je zabezpečiť synergie a zabrániť opakovaniu práce, ktorú už vykonala EASA v oblasti otázok týkajúcich sa ATM a súvisiacich s bezpečnosťou a otázok týkajúcich sa životného prostredia, ako aj zohľadniť celoeurópsky rozmer organizácie Eurocontrol. Predložený návrh dohody obsahuje zoznam oblastí spolupráce pri realizácii SES, SESAR a iných súvisiacich politík EÚ, ktoré budú podrobnejšie vymedzené v osobitných prílohách k tejto dohode. V predloženom návrhu dohody sa vymedzujú formy a mechanizmy spolupráce a koordinácie medzi jej stranami vrátane konzultácií so zainteresovanými stranami. Spoločný výbor zriadený dohodou bude zodpovedný za jej riadenie a fungovanie. Okrem toho financovanie činností je vymedzené v súlade s pravidlami vzťahujúcimi sa na rozpočty jednotlivých strán dohody. Komisia navrhuje, aby Rada prijala: · rozhodnutie, ktorým sa povoľuje podpísanie dohody a jej predbežné vykonávanie pred nadobudnutím platnosti; · po prijatí tohto prvého rozhodnutia ďalšie rozhodnutie o uzavretí dohody s cieľom nadobudnutia jej platnosti na základe súhlasu Európskeho parlamentu. 2. PRÁVNE PRVKY NÁVRHU Obe navrhnuté rozhodnutia Rady sa zakladajú na článku 100 ods. 2 Zmluvy o fungovaní Európskej únie (ZFEÚ). Okrem toho sa rozhodnutie Rady o podpise a predbežnom vykonávaní dohody zakladá na článku 218 ods. 5 ZFEÚ, zatiaľ čo rozhodnutie Rady o uzavretí dohody sa zakladá na článku 218 ods. 6. Dohoda o posilnenej spolupráci medzi EÚ a organizáciou Eurocontrol predstavuje účinný záväzný právny nástroj podporujúci technickú spoluprácu medzi oboma stranami. Prostredníctvom nej sa zriaďuje všeobecný rámec, ktorý umožňuje vykonávať činnosti v rámci spolupráce v oblasti ATM a súvisiacich politík. Navrhnutá dohoda nepredstavuje pre orgány členských štátov nijaké dodatočné administratívne alebo finančné zaťaženie. 2012/0213 (NLE) Návrh ROZHODNUTIE RADY o uzavretí dohody tvoriacej všeobecný rámec posilnenej spolupráce medzi Európskou úniou a Európskou organizáciou pre bezpečnosť leteckej prevádzky (Text s významom pre EHP) RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 100 ods. 2 v spojení s článkom 218 ods. 6 písm. a), so zreteľom na návrh Európskej komisie, so zreteľom na súhlas Európskeho parlamentu[1], keďže: (1) Európska komisia rokovala v mene Únie o uzavretí dohody tvoriacej všeobecný rámec posilnenej spolupráce medzi Európskou úniou a Európskou organizáciou pre bezpečnosť leteckej prevádzky (ďalej len „dohoda“). (2) Dohoda bola podpísaná (...) s výhradou jej neskoršieho uzavretia. (3) Dohodu by mala schváliť Únia. (4) Je potrebné stanoviť procedurálne opatrenia pre účasť Únie v spoločnom výbore zriadenom dohodou. PRIJALA TOTO ROZHODNUTIE: Článok 1 Dohoda tvoriaca všeobecný rámec posilnenej spolupráce medzi Európskou úniou a Európskou organizáciou pre bezpečnosť leteckej prevádzky sa týmto schvaľuje v mene Únie. Znenie tejto dohody sa uvádza v prílohe k tomuto rozhodnutiu. Článok 2 Predseda Rady určí osobu(-y) splnomocnenú(-é) vydať v mene Únie oznámenie v súlade s článkom 13 ods. 2 dohody s cieľom vyjadriť súhlas Únie s tým, že bude touto dohodou viazaná. Článok 3 Úniu zastupuje v spoločnom výbore zriadenom na základe článku 7 dohody Komisia. Článok 4 1. Komisia po konzultáciách s osobitným výborom menovaným Radou určí pozíciu, ktorú má zaujať Únia v spoločnom výbore, a to aj v súvislosti s prijímaním príloh k dohode a zmien a doplnení takýchto príloh. . 2. Na základe článkov 5, 6, 8, 9, 10 a 11 dohody môže Komisia prijať akékoľvek vhodné opatrenie. Článok 5 Komisia pravidelne informuje Radu o vykonávaní dohody. Článok 6 Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie. V Bruseli Za Radu predseda [1] Ú. v. EÚ C , , s. .